Broj: 711-I-2058-M-156/19-02-11

Zagreb, 3. prosinca 2019.g.

Povjerenstvo za odlučivanje o sukobu interesa (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“, broj 26/11, 12/12, 126/12, 48/13 i 57/15, u daljnjem tekstu: ZSSI), **na zahtjev dužnosnika Mirka Peroka, općinskog načelnika Općine Virje**,za davanjem mišljenja Povjerenstva, na 71. sjednici, održanoj 3. prosinca 2019.g., daje sljedeće:

**MIŠLJENJE**

1. **Stupanje u poslovni odnos zakupa poslovnog prostora između dužnosnika Mirka Peroka, općinskog načelnika Općine Virje, i trgovačkog društva Drava Kom d.o.o., u kojem Općina Virje ima poslovni udio, samo po sebi ne predstavlja povredu odredbi ZSSI-a.**
2. **Sukob interesa dužnosnika Mirka Peroka mogao bi nastati u situaciji u kojoj bi dužnosnik, kao predstavnik Općine Virje u Skupštini trgovačkog društva Drava Kom d.o.o, donosio odluke iz nadležnosti Skupštine koje se odnose na radni i materijalni status direktora tog trgovačkog društva, s obzirom da okolnost postojanja poslovnog odnosa zakupa poslovnog prostora može utjecati na nepristranost dužnosnika u obavljanju njegove dužnosti. U takvim situacijama dužnosnik bi se, u cilju učinkovitog izbjegavanja sukoba interesa, očuvanja integriteta i vjerodostojnosti te otklanjanja svake sumnje da je položaj dužnosnika na bilo koji način iskoristio radi ostvarivanja svojih privatnih interesa, trebao izuzeti te na postupanje ovlastiti svoga zamjenika.**

Obrazloženje

Zahtjev za davanjem mišljenja Povjerenstva podnio je Mirko Perok, općinski načelnik Općine Virje. U knjigama ulazne pošte zahtjev je zaprimljen pod poslovnim brojem 711-U-3888-M-156/19-01-2 dana 19. studenog 2019.g., povodom kojeg se vodi predmet broj M-156/19.

Člankom 3. stavkom 1. podstavkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da dužnosnik Mirko Perok obnaša dužnost općinskog načelnika Općine Virje u aktualnom mandatu od 25. svibnja 2017.g. te da je istu dužnost obnašao i u mandatu 2013.-2017. Stoga je i Mirko Perok, povodom obnašanja navedene dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe da li je neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

U zahtjevu za davanje mišljenja dužnosnik navodi kako u vlasništvu ima poslovni prostor za koji postoji interes da ga iznajmi tvrtka u kojoj Općina Virje ima vlasnički udio 9%. Slijedom toga dužnosnik traži mišljenje Povjerenstva je li u slučaju zakupa prostora navedenoj tvrci u sukobu interesa.

Povjerenstvo je povodom zatraženog mišljenja tražilo dopunu podataka koju je dužnosnik dostavio 2. prosinca 2019.g. Dužnosnik tako navodi kako se radi o trgovačkom društvu Draca Kom d.o.o. te da je on kao općinski načelnik Općine Virje predstavnik navedene Općine u Skupštini toga društva.

Člankom 1. stavkom 2. ZSSI-a propisano je da je svrha donošenja ovog Zakona sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

Člankom 5. ZSSI-a propisana su načela djelovanja dužnosnika. Stavkom 1. Istog članka propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana te da ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Uvidom u Sudskom registru Trgovačkog suda u Bjelovaru utvrđeno je kako je pod MBS: 070167206 upisano društvo DRAVA KOM d.o.o. Kao osnivači/članovi navedenog društva upisani su Piškornica - sanacijsko odlagalište društvo s ograničenom odgovornošću za sanaciju odlagališta otpada te devet Općina, od kojih i Općina Virje. Kao osoba ovlaštena na zastupanje upisan je Goran Gregurek, direktor.

Uvidom u podneseno Izvješće o imovinskom stanju dužnosnika Mirka Peroka utvrđeno je kako je dužnosnik prijavio da ima u vlasništvu poslovni prostor u Virju. Isto tako, dužnosnik nije naveo da ima trgovačko društvo u vlasništvu, slijedom čega se zaključuje kako se predmetno mišljenje odnosi na situaciju u kojoj bi dužnosnik kao fizička osoba dala u zakup poslovni prostor trgovačkom društvu Drava Kom d.o.o.

Vezano uz gore navedenu situaciju ZSSI ne sadrži odredbu koja bi takav poslovni odnos zabranjivala. Stoga je Povjerenstvo dalo mišljenje kao što je navedeno u točki I. izreke ovog Mišljenja.

Međutim, okolnost da je dužnosnik stupio u poslovni odnos s trgovačkim društvom Drava Kom d.o.o. zahtjeva od dužnosnika da o istome vodi računa kao predstavnik Općine Virje u Skupštini istog tog društva. Činjenica da je bilo koja osoba koja obavlja funkciju direktora predmetnog trgovačkog društva ovlaštena i nadležna odlučivati o stupanju, prestanku ili izmjeni predmetnog zakupa, dovodi do zaključka da sve takve odluke direktora društva neizravno, pozitivno ili negativno, utječu ili mogu utjecati na prihode samog dužnosnika, a samim time mogu utjecati i na nepristranost dužnosnika u obavljanju funkcije člana Skupštine tog trgovačkog društva. Povodom sklapanja poslovnog odnosa zakupa dužnosnik Mirko Perok se stoga nalazi u situaciji u kojoj njegovi privatni interesi, mogu utjecati na nepristranost u obavljanju javne dužnosti, što predstavlja mogući sukob interesa u smislu članka 2. stavka 2. alineje 3. ZSSI-a pa je Povjerenstvo dužnosniku dalo mišljenje kako je navedeno u točki II. ovog Akta.

Slijedom navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Mirko Perok, elektroničkom dostavom
2. Objava na internetskoj stranici Povjerenstva
3. Pismohrana